
Ministeriöt

Asia: Hallituksen esitysten laatimisohjeet

Valtioneuvosto on 16 päivänä kesäkuuta 2004 oikeusministeriön esittelystä antanut hallituksen esitysten laatimisohjeet. Ne korvaavat valtioneuvoston 12 päivänä marraskuuta 1992 antamat vastaavat ohjeet. Uusia ohjeita aletaan soveltaa syyskaudella 2004 laadittaviin esityksiin, ottaen kuitenkin huomioon esityksen valmisteluvaihe ja laajuus.

Antaessaan laatimisohjeet valtioneuvosto korostaa sitä, että esitykset on laadittava aikaisempaa suppeammiksi. Niin ikään on esityksiä valmisteltaessa kiinnitettävä huomiota siihen, vaaditaanko haluttujen tavoitteiden saavuttamiseksi välttämättä lainsäädäntöä, vai onko mahdollista hoitaa asia jollakin muulla tavalla.

Paitsi vaihtoehtojen selvittämiseen kiinnitetään uusissa laatimisohjeissa erityistä huomiota vaikutusten arviointiin. Vakio-otsikoiden mukainen vaikutusten ryhmittely on luonteeltaan tekninen, eikä luettelo ole kattava vaan kaikki merkittävät vaikutukset on otettava huomioon. Tavoitteena on, että esitystä laadittaessa tehdään tarvittaessa erillinen julkistettava vaikutusarvioselvitys, jolloin esitykseen otetaan vain tiivistelmä selvityksestä. Koska valtiosopimusasioita käsitellään nykyisin kaikissa ministeriöissä, on ohjeisiin otettu oma jaksonsa valtiosopimusesityksistä vakio-otsikoineen ja niihin liittyvine selityksineen. Lisäksi ohjeissa on otettu huomioon uudesta perustuslaista johtuvat muutostarpeet.

Valtioneuvosto tähdentää ohjeiden noudattamisen tärkeyttä, jotta eduskunta saisi tarpeelliset tiedot sen käsiteltäviksi annetuista lakiehdotuksista ja hallituksen esitykset olisivat riittävän yhdenmukaisia. Ohjeista ei tule poiketa ilman syytä. Uudet ohjeet on tarkoitettu saatettaviksi kaikkien esityksiä valmistelevien virkamiesten samoin kuin erilaisten lainvalmisteluelinten käyttöön. Ohjeet ilmestyvät Editan kustantamana kirjana alkusyksystä. Lisäksi ohjeet ovat mahdollisimman pian niiden antamisen jälkeen ”Senaattori” ja ”Oiva” -tietokannoissa. Oikeusministeriön lainvalmisteluosaston tarkastustoimisto seuraa hallituksen esitysten laatimisohjeiden noudattamista.

Oikeusministeri

Johannes Koskinen

Ylijohtaja

Pekka Nurmi

